ดอลล์แข็งค่ารับคาดการณ์เฟดขึ้นดอกเบี้ย
สกุลเงินดอลลาร์แข็งค่าขึ้นเมื่อเทียบกับสกุลเงินหลักๆในการซื้อขายที่ตลาดนิวยอร์กเมื่อคืนนี้ (8 ส.ค.) เพราะได้รับปัจจัยหนุนจากกระแสคาดการณ์ที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในช่วงปลายปีนี้ หลังจากข้อมูลการจ้างงานนอกภาคการเกษตรแข็งแกร่งเกินคาด
9 ส.ค. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐฯ (8 ส.ค.) แข็งค่าลงเมื่อเทียบกับเยนที่ระดับ 102.44 เยน จากระดับ 101.80 เยน และเพิ่มขึ้นเมื่อเทียบฟรังก์สวิส ที่ระดับ 0.9827 ฟรังก์ จากระดับ 0.9797 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3163 ดอลลาร์แคนาดา จากระดับ 1.3157 ดอลลาร์แคนาดา
ส่วนค่าเงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1084 ดอลลาร์สหรัฐ จากระดับ 1.1091 ดอลลาร์สหรัฐ ในขณะที่เงินปอนด์ลดลงแตะระดับ 1.3041 ดอลลาร์สหรัฐ จากระดับ 1.3082 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะ 0.7655 ดอลลาร์สหรัฐ จากระดับ 0.7622 ดอลลาร์สหรัฐ
สกุลเงินดอลลาร์ได้รับแรงหนุนจากรายงานของกระทรวงแรงงานสหรัฐที่เปิดเผยเมื่อวันศุกร์ว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. หลังจากทะยานขึ้น 287,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 4.9% นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 180,000 ตำแหน่งในเดือนก.ค. และอัตราการว่างงานจะลดลงสู่ระดับ 4.8% ทั้งนี้ นักวิเคราะห์คาดว่า ข้อมูลเศรษฐกิจที่แข็งแกร่งดังกล่าวอาจจะส่งผลให้เฟดตัดสินใจปรับขึ้นอัตราดอกเบี้ยในช่วงต่อไปของปีนี้
ขณะที่เฟดสาขาแอตแลนตา เปิดเผยว่า แบบจำลองการคาดการณ์ GDPNow แสดงให้เห็นว่า เศรษฐกิจสหรัฐมีแนวโน้มขยายตัว 3.8% ในไตรมาส 3 หลังจากมีการเปิดเผยตัวเลขการจ้างงานที่สูงเกินคาด โดยการขยายตัวที่ระดับ 3.8% นั้น อยู่ในระดับสูงกว่าการคาดการณ์ที่ระดับ 3.7% ก่อนหน้านี้ และสูงกว่าระดับ 1.2% ในไตรมาส 2